《游金焦二山》
宋代·程卓

扬子长江天际来，中流有山何壮哉。深根盘礴千万丈，寸土不壮双崔嵬。

金山屹据上流险，四面佛屋相环回。来帆去桨别舻舳，住僧过客烦追陪。

排空杰阁揖沧海，海山乱点浮纤埃。龙潭别耸石峰巧，时立野鹤慵毰毸。

堂头回首指遗像，坡公印老留青煤。其人已去诗尚在，唱酬风月相徘徊。

再三瞻敬下山去，缥缈又入云涛堆。焦山一望祇十里，舟师驾橹如奔雷。

行行滉荡呼吸顷，系缆荦确登山隈。山中僧少竹木古，瘦根迸石穿莓苔。

幽姿野态随步出，胜处往往多楼台。洪崖路转寻瘗鹤，几年浪打风雨摧。

遗铭破碎石剥落，摩挲细读心眸开。同行韵远兴未尽，飞仙亭上倾樽罍。

酒酣我为发奇绝，底须方外求蓬莱。

作者简介：（1153—1223）宋徽州休宁人，字从元。程大昌从子。孝宗淳熙十一年试礼部第一。知龙泉县，累迁刑部郎中。尝出使金国，议论不屈，金人惮之。后知泉州，民为立祠。寻召同知枢密院事，封新安郡侯，进资政殿大学士。卒谥正惠。有《使金录》。